कोरोना में ट्रक का पहिया बैलेंस करने की कंपनी बनाई, एक करोड़ टर्नओवर
Inspiring Journey Of Ravi Patel, Who Built A Successful Wheel Balancing & Alignment Business In Bhopal, Madhya Pradesh. Follow Business Ideas For Wheel Balancing And Alignment Services On Dainik Bhaskar (दैनिक भास्कर).
‘नर्मदा नदी के किनारे एक लोअर मिडिल फैमिली में पैदा हुआ। पापा कहने को तो सरकारी नौकरी में थे, लेकिन उनकी सैलरी बहुत कम थी। घर खर्च भी बमुश्किल से निकल पाता था। ज्यादा उम्र होने की वजह से पापा ने समय से पहले ही रिटायरमेंट ले लिया।
मुझे याद है, 2009 का साल बीत रहा था। 10वीं बोर्ड के एग्जाम में अच्छे-खासे नंबर आए थे। सोच रहा था कि आगे की पढ़ाई करूंगा और एयरफोर्स जॉइन करूंगा, लेकिन घर के हालात ऐसे थे कि बहुत जल्दी ही जॉब करने प्रेशर था।
मैकेनिकल से 3 साल का डिप्लोमा करने के बाद मैंने एक मल्टी नेशनल कंपनी (MNC) जॉइन कर ली। तकरीबन 8 साल जॉब किया। हर वक्त यही लगता था कि खुद के लिए क्या कर रहा हूं। फाइनली 2019 में मैंने जॉब छोड़ दी, उस वक्त मेरा पैकेज 15 लाख का था। आज मेरी कंपनी का सालाना टर्नओवर एक करोड़ का है।’
मध्यप्रदेश की राजधानी भोपाल। सुबह के 11 बज रहे हैं। 'सूर्योदय व्हील सॉल्यूशन' नाम के एक यूनिट में कुछ ट्रक खड़े हैं। 29 साल के रवि पटेल अपने कुछ स्टाफ के साथ एक बड़े ट्रक के पहिए को किसी टेक्नोलॉजी के जरिए बैलेंस कर रहे हैं। यहीं पर मेरी उनसे बातचीत हो रही है। पूछने पर पता चलता है कि वो ट्रक का व्हील एलाइनमेंट यानी पहिया को एक डायरेक्शन में कर रहे हैं।
रवि अपने पूरे बिजनेस मॉडल और जर्नी को बताने से पहले आसान शब्दों में व्हील एलाइनमेंट को बताते हैं। रवि एक सिस्टम को दिखाते हुए कहते हैं, ‘इसमें जो आप पहिए का डायरेक्शन देख रहे हैं वो पहले सीधा नहीं था। व्हील एलाइनमेंट के जरिए इसे सीधा किया गया है, ताकि गाड़ी और टायर की लाइफ बची रहे।
दरअसल, हैवी व्हीकल्स के ज्यादा चलने के बाद उसके व्हील के डायरेक्शन चेंज हो जाते हैं। यानी ड्राइवर सीधे डायरेक्शन में गाड़ी को ले जाना चाहता है, लेकिन पहिए के टेढ़ा होने की वजह से वो गलत डायरेक्शन में जाता है। इससे एक्सीडेंट होने का खतरा भी रहता है और इंजन के खराब होने का डर।’
रवि इस बिजनेस की शुरुआत को लेकर बताते हैं, ‘2019 तक मैं तीन MNC कंपनी में जॉब कर चुका था। एक रोज की बात है, मध्यप्रदेश के ही एक ट्रक मालिक से मेरी बातचीत हो रही थी। वो अपना ट्रक खुद से ही चलाते थे। पूछने पर पता चला कि लोन लेकर उन्होंने तीन महीने पहले ट्रक खरीदा था और 3 महीने में ही उन्हें दो बार ट्रक के सभी टायर चेंज करने पड़ गए। पैसे की तंगी की वजह से नौबत सुसाइड करने तक की आ गई।
दरअसल, टायर के खराब होने की असली वजह व्हील एलाइनमेंट फैसिलिटी का टाइम पर नहीं मिलना था। तब मुझे लगा कि यदि इन्हें व्हील एलाइनमेंट की सही जानकारी होती, तब ये हाल नहीं हुआ होता। इस तरह के न जाने कितने ऐसे ट्रक ओनर होंगे।’
रवि के साथ उनके पार्टनर उदय भी हैं, जिन्होंने रवि के साथ कई कंपनी में जॉब किया है। अब दोनों मिलकर इस कंपनी को चला रहे हैं।
रवि कहते हैं, 'मैंने जॉब छोड़कर अपने पार्टनर उदय के साथ मिलकर इस बिजनेस को 2020 में कोरोना महामारी के दौरान शुरू किया था। उस वक्त सिर्फ ट्रांसपोर्ट ही मूव कर रहा था। मेरे पास टेक्निकल की नॉलेज तो था, लेकिन इसके मार्केटिंग एंगल की समझ बिल्कुल भी नहीं थी।'
रवि बताते हैं, ' हैवी व्हीकल्स सबसे ज्यादा रात में ही चलते हैं। आज भी याद है कि मैं आधी-आधी रात को भोपाल समेत अलग-अलग शहरों के ट्रांसपोर्ट नगर में जाकर वहां के ट्रांसपोटर्स से मिलता था। उनसे एलाइनमेंट के बिजनेस मॉडल और मार्केटिंग को समझता था। पंचर बनाने वाले से लेकर ट्रक ड्राइवर के साथ घंटों बैठता था, बातें करता था।
उन्हें बताने लगा कि यदि छोटे शहरों में भी व्हील एलाइनमेंट की सुविधा होगी, तो इससे कितना फायदा होगा। व्हील एलाइनमेंट नहीं करवाने की वजह से ट्रांसपोटर्स को कितना नुकसान उठाना पड़ता है। उन्हें अवेयर करना शुरू किया। कई ट्रांसपोटर्स ऐसे भी मिले, जिन्हें व्हील एलाइनमेंट के बारे में जानकारी ही नहीं थी।'
रवि मुझे व्हील एलाइनमेंट के टेक्निकल पार्ट्स को समझने के लिए एक तस्वीर दिखाते हैं। इसे आप ग्राफिक्स के जरिए समझिए।
रवि कहते हैं, ‘मिडिल क्लास फैमिली से होने की सबसे बड़ी दिक्कत यही होती है कि हमारे पास आइडिया तो होता है, फिर भी बिजनेस स्टार्ट करने के लिए पैसों की सबसे बड़ी दिक्कत होती है। मैंने जब 15 लाख का पैकेज छोड़कर व्हील एलाइनमेंट का बिजनेस स्टार्ट करने का प्लान किया।
घरवालों को बताया कि मैं जॉब छोड़ रहा हूं, तो पापा ने सीधे कहा- इतनी अच्छी जॉब छोड़कर यही पहिया ठीक करने का काम करोगे। पागल हो गए हो। शादी-ब्याह भी नहीं होगा।'
रवि बताते हैं, 'मैंने जब इस बिजनेस के बारे में सोचा, तो दोस्तों ने भी सपोर्ट नहीं किया। उनका कहना था कि फिक्स जॉब करने से लाइफ सेटल्ड रहेगी, लेकिन मैंने ठान लिया था कि खुद का ही अब कुछ करूंगा। मुझे याद है मैंने एक दोस्त से पैसा मांगा था, उसने कहा- कुछ और के लिए मांगते, तो दे भी देता। लेकिन इस बिजनेस के लिए कौन देगा। हालांकि, बाद में चल कर घरवालों ने सपोर्ट किया।
जिसके बाद मैंने अपने पार्टनर के साथ मिलकर इस बिजनेस के लिए फंड इकट्ठा करना शुरू किया। बैंक से लोन लेना पड़ा, घरवालों से भी कुछ मदद मिली। लीज पर जमीन लेकर इस बिजनेस में मैंने करीब 40 लाख रुपए का इन्वेस्ट किया।'
रवि अपने गैराज की तरफ इशारा करते हुए कहते हैं, ‘आज हर महीने हम 200 से ज्यादा ट्रक अटैंड करते हैं। एक वो भी दिन था, जब हम कई-कई दिनों तक इंतजार करते रहते थे और एक भी ट्रक व्हील एलाइनमेंट के लिए नहीं आता था।
जब मैंने ट्रांसपोटर्स से कॉन्टैक्ट करना शुरू किया। उन्हें व्हील एलाइनमेंट के बारे में समझाने लगा। कई बार कोशिश करने के बाद ट्रांसपोटर्स को ये बातें समझ में आने लगी। फिर धीरे-धीरे हमारा बिजनेस ग्रोथ करने लगा। जिसके बाद शुरुआत में हर महीने बमुश्किल से 10-20 ट्रक अटैंड कर पाता था, लेकिन धीरे-धीरे ट्रक की संख्या बढ़ने लगी।
सोशल मीडिया के जरिए मैंने व्हील एलाइनमेंट को लेकर प्रमोशन करना शुरू किया। अब हम हर महीने 200 से अधिक ट्रक को अटैंड कर पा रहे हैं।'
रवि बिजनेस शुरू करने वालों के लिए एक नसीहत भी देते हैं। वो बताते हैं, ‘लोगों को लगता है कि खुद बिजनेस करूंगा, तो लाइफ ठाठ में रहेगी। लेकिन ऑफिस जॉब, व्हाइट कॉलर जॉब छोड़कर धुल मिट्टी में खुद को रंगना… ये कठिन होता है।
रवि बताते हैं, ‘शुरुआत में मेरे साथ भी दिक्कत हो रही थी। कई बार ऐसा भी लगा कि मैंने गलत फैसला तो नहीं ले लिया, लेकिन धीरे-धीरे जब बिजनेस में ग्रोथ दिखने लगा, तब लगा कि सब ठीक हो रहा है। मुझे याद है कि मैंने कई बार ट्रेन में धक्के खाकर ट्रैवल किया है।
ट्रेन के जिस कवर्ड में चादर-कंबल रखा होता है। उस डिब्बे में सोकर ट्रैवल करना पड़ा। इसलिए अब लगता है कि खुद के लिए तो कुछ कर रहा हूं न!
आज हमारे साथ 12 लोगों की टीम काम कर रही है। शुरुआत में महज हम दो लोग थे। कई बार ऐसा भी हुआ कि कोरोना के दौरान वर्कर्स काम छोड़कर चले गए। जिसके बाद खुद से व्हील एलाइनमेंट करना पड़ा। आज कंपनी का सालाना टर्नओवर एक करोड़ का है। इस साल हम भोपाल के अलावा इंदौर समेत अन्य शहरों में सर्विसेज देने का प्लान कर रहे हैं।'
अब पॉजिटिव स्टोरी की कुछ और ऐसी ही कहानियां पढ़ सकते हैं...
1. 40 पैसे के खिलौने, 200 करोड़ की कंपनी:गार्ड की नौकरी की, मोबाइल बेचा; आज कोलगेट, नेस्ले जैसी कंपनियां कस्टमर
'2008 का साल, मार्च का महीना, होली का दिन। मैं अमेरिका में था और छोटा भाई इंदौर में। भाई अपने दोस्तों के साथ होली खेलने गया था, तभी वो हाईटेंशन वायर की चपेट में आ गया और ऑन द स्पॉट उसकी मौत हो गई। घर में मातम पसर गया। मैं अपने भाई को आखिरी बार देख भी नहीं पाया। (पढ़िए पूरी खबर)
2. दुबई की नौकरी छोड़ भारत लौटा:30 लाख लीटर वेस्ट कुकिंग ऑयल को बायोडीजल में बदला, सालाना 10 करोड़ का बिजनेस
आपने कभी सोचा है कि सड़क किनारे रेहड़ी, होटलों में बनने वाले समोसे, पकौड़े जैसी दर्जनों खाने-पीने की चीजों के बाद उन बचे हुए तेल का क्या होता है?
शायद नहीं!
तो इसी का जवाब तलाशने के लिए मैं गुरुग्राम के पालम विहार पहुंचा। (पढ़िए पूरी खबर)
3. कोरोना से पहले मजदूर थे, अब करोड़पति:बिहार का चनपटिया बना स्टार्टअप हब, 57 कंपनियां और 50 करोड़ टर्नओवर
एक जगह, जो पहली नजर में देखने पर सालों पुरानी किसी खंडहर की तरह दिखाई देती है, लेकिन अंदर जाने पर दर्जनों ब्लू शेड दिखाई देती है और उसमें सुनाई देती है बड़ी-बड़ी मशीनों के चलने की आवाज। किसी शेड में स्टील की सीट को काटकर कटोरी, गमला, लंच बॉक्स जैसे दर्जनों बर्तन की मैन्युफैक्चरिंग हो रही है। (पढ़िए पूरी खबर)
4. भांग से बनाता हूं पिज्जा-बर्गर:कैंसर से पापा की मौत हुई तो रिसर्च के दौरान आइडिया मिला, 25 लाख टर्नओवर
भांग… ये पढ़ने-सुनने-देखने के बाद सबसे पहले आपके दिमाग में क्या आता है? भांग, मतलब नशा। खा लिया तो, होशो-हवास खो बैठेंगे। किसी ने देख लिया, तो कानूनी पंगा। बचपन से आपको यही पता होगा कि ये जानलेवा भी है! है न…? (पढ़िए पूरी खबर)